बिथांमोनहा जथुमानि हाउसआव बुधबारखालि सावरायनानै गनायथि होयो ।महिलारि बिथांआ मंगलबाराव बीटीसी हालामनि थाखाय  2019  -  20  माइथायनि सरासनस्रा बाजेतआव मोन्नाय गासै  2,355.1434  कौटी रां आरो सरासनस्रा बाहायनो गोनां  2312.6228  कौटी रांनि हिसाब होनानै गासै  42.5206  कौटी रां बारा जानाय एबा सारप्लास बाजेतखौ हाउसआव फोसावनानै होयो ।खौरां मोन्नाय बादिब्ला बाजेतनि गेजेरजों लामा जौगाखांहोनाय,सोलोंथाय,गामियारि जौगाखां खालामनाय,देहायारि बिथिंखौ फोजौखांनाय,आबाद जौगाखां लाबोनाय आरो बड'लेन्ड हालाम आव नांगौ जानाय गुबुन गुबुन फसंथानफोर गाइसंनानै जौगाखां लाबोनाय खामिनफोरनि सायाव गुबैयै बाजेतनि गेजेरजों नोजोर होदों होन्ना मिथिनो मोन्नाय जायो ।बीटीसी खुंखायनि गाहाय हाग्रामा महिलारि बिथांआ बुंदोंदि,बड' ओनसोलाव थानाय मोनफ्रोमबो हारि माहारिनि हेफाजाबआव बांसिनै खामानि मावनानै जौगाखां लोनोबो थाखाय साखाफारा,बेफोर खामानिफोरखौ जाफुंसार खालामनो थाखाय मिरु सरकार आरो हादोरसा सरकारनि हेफाजाब मोन्नाया गोनांथि दं ।